ΚΟΙΝΗ ΘΕΣΗ (ΕΚ) αριθ. 13/96

η οποία καθορίστηκε από το Συμβούλιο στις 29 Ιανουαρίου 1996

για τη θέσπιση του κανονισμού (ΕΚ) αριθ. . . ./96 του Συμβουλίου της . . . σχετικά με τους κοινούς κανόνες που εφαρμόζονται στις μεταφορές εμπορευμάτων ή προσώπων μέσω εσωτερικών πλωτών οδών μεταξύ των κρατών μελών, ενόψει της καθιέρωσης στις μεταφορές αυτές της ελεύθερης παροχής υπηρεσιών

(96/C 87/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 75,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας σύμφωνα με τη διαδικασία του άρθρου 189 Γ της συνθήκης (3),

Εκτιμώντας:

ότι η καθιέρωση κοινής πολιτικής μεταφορών συνεπάγεται, μεταξύ άλλων, τη θέσπιση κοινών κανόνων που θα ισχύουν για την πρόσβαση στην αγορά διεθνών μεταφορών εμπορευμάτων και προσώπων μέσω των εσωτερικών πλωτών οδών στο έδαφος της Κοινότητας 7 ότι οι κανόνες αυτοί πρέπει να θεσπιστούν κατά τρόπο που να συμβάλουν στην υλοποίηση της εσωτερικής αγοράς των μεταφορών 7

ότι αυτό το ενιαίο καθεστώς πρόσβασης στην αγορά περιλαμβάνει επίσης την καθιέρωση της αρχής της ελεύθερης παροχής υπηρεσιών, με την εξάλειψη κάθε περιορισμού έναντι του παρέχοντος τις υπηρεσίες, λόγω της ιθαγενείας του ή εξαιτίας του ότι είναι εγκατεστημένος σε ένα κράτος μέλος, διαφορετικό από το κράτος στο οποίο πρέπει να παρασχεθούν οι υπηρεσίες 7

ότι, έπειτα από την προσχώρηση των νέων κρατών μελών, ισχύουν διαφορετικά καθεστώτα μεταξύ των κρατών μελών για τις διεθνείς μεταφορές και για τις διαμετακομιστικές μεταφορές μέσω εσωτερικών πλωτών οδών, λόγω των διμερών συμφωνιών που έχουν συναφθεί μεταξύ ορισμένων κρατών μελών και ενός νέου κράτους που προσχώρησε 7 ότι είναι, κατά συνέπεια, αναγκαίο να θεσπιστούν κοινοί κανόνες για να εξασφαλισθεί η εύρυθμη λειτουργία της εσωτερικής αγοράς μεταφορών και, ειδικότερα, για να αποφευχθούν οι στρεβλώσεις του ανταγωνισμού και να μην διαταραχθεί η οργάνωση της εν λόγω αγοράς 7

ότι τα μέτρα αυτά εμπίπτουν στο πεδίο της αποκλειστικής αρμοδιότητας της Κοινότητας και ότι ο επιδιωκόμενος στόχος δεν μπορεί να επιτευχθεί παρά με την καθιέρωση ομοιόμορφων και υποχρεωτικών κανόνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός εφαρμόζεται στις μεταφορές εμπορευμάτων ή προσώπων μέσω εσωτερικών πλωτών οδών μεταξύ των κρατών και διά μέσου αυτών.

Άρθρο 2

Κάθε μεταφορέας εμπορευμάτων ή προσώπων μέσω πλωτών οδών επιτρέπεται να εκτελεί μεταφορικές εργασίες, όπως αυτές που καθορίζονται στο άρθρο 1, χωρίς να ισχύουν διακρίσεις εξαιτίας της ιθαγενείας του ή του τόπου εγκατάστασής του, υπό τον όρο ότι:

- είναι εγκατεστημένος σε ένα κράτος μέλος, σύμφωνα με τη νομοθεσία του κράτους αυτού,

- είναι εξουσιοδοτημένος να εκτελεί διεθνείς μεταφορές εμπορευμάτων ή προσώπων μέσω εσωτερικών πλωτών οδών,

- χρησιμοποιεί για τις μεταφορικές αυτές εργασίες πλοία εσωτερικής ναυσιπλοΐας που είναι νηολογημένα σε ένα κράτος μέλος ή, σε περίπτωση που δεν έχουν νηολογηθεί, διαθέτουν πιστοποιητικό ότι ανήκουν στο στόλο ενός κράτους μέλους και

- πληροί τις προϋποθέσεις του άρθρου 2 του κανονισμού (ΕΚ) αριθ. 3921/91 του Συμβουλίου, της 16ης Δεκεμβρίου 1991, για τον καθορισμό των όρων αποδοχής των μεταφορέων των μη εγκατεστημένων σε κράτος μέλος στις εθνικές πλωτές του μεταφορές επιβατών ή εμπορευμάτων (4).

Άρθρο 3

Οι διατάξεις του παρόντος κανονισμού δεν θίγουν τα υπάρχοντα δικαιώματα για μεταφορείς τρίτων χωρών που απορρέουν από την αναθεωρημένη σύμβαση ναυσιπλοΐας στο Ρήνο (σύμβαση του Μανχάιμ), τη σύμβαση ναυσιπλοΐας στο Δούναβη (σύμβαση του Βελιγραδίου) ούτε τα δικαιώματα που απορρέουν από τις διεθνείς υποχρεώσεις της Κοινότητας.

Άρθρο 4

Ο παρών κανονισμός αρχίζει να ισχύει την 20ή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

. . .

Για το Συμβούλιο

Ο Πρόεδρος

(1) ΕΕ αριθ. C 164 της 30. 6. 1995, σ. 9.

(2) ΕΕ αριθ. C 301 της 13. 11. 1995, σ. 19.

(3) Γνώμη του Ευρωπαϊκού Κοινοβουλίου της 15ης Νοεμβρίου 1995 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 29ης Ιανουαρίου 1996 (δεν έχει ακόμα δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της . . . (δεν έχει ακόμα δημοσιευθεί στην Επίσημη Εφημερίδα).

(4) ΕΕ αριθ. L 373 της 31. 12. 1991, σ. 1.

ΣΚΕΠΤΙΚΟ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Στις 30 Μαΐου 1995, η Επιτροπή διαβίβασε στο Συμβούλιο πρόταση κανονισμού, θεμελιούμενη στο άρθρο 75 παράγραφος 1 της συνθήκης ΕΚ, σχετικά με τους κοινούς κανόνες που πρέπει να εφαρμόζονται στις μεταφορές εμπορευμάτων ή προσώπων, μέσω πλωτών οδών, μεταξύ των κρατών μελών, προκειμένου να καθιερωθεί στις μεταφορές αυτές η ελεύθερη παροχή των υπηρεσιών.

Το Ευρωπαϊκό Κοινοβούλιο γνωμοδότησε στις 15 Νοεμβρίου 1995 (1) και δεν εισηγήθηκε καμία τροπολογία σχετικά με την πρόταση της Επιτροπής.

Η Οικονομική και Κοινωνική Επιτροπή γνωμοδότησε στις 13 Σεπτεμβρίου 1995 (2).

Στις 29 Ιανουαρίου 1996, το Συμβούλιο καθόρισε την κοινή του θέση, σύμφωνα με το άρθρο 189 Γ της συνθήκης.

II. ΣΤΟΧΟΣ ΤΗΣ ΠΡΟΤΑΣΗΣ

Στόχος της πρότασης της Επιτροπής είναι να διασφαλισθεί, από νομικής απόψεως, η ελεύθερη πρόσβαση των μεταφορικών φορέων των κρατών μελών της Κοινότητας, στις μεταφορές μέσω πλωτών οδών, μεταξύ των κρατών μελών και στις διαμετακομιστικές μεταφορές μέσω των οδών αυτών. Πράγματι, μέχρι τώρα, οι πλωτές μεταφορές μεταξύ κρατών μελών καθώς και οι διαμετακομιστικές μεταφορές διέπονταν μόνον εν μέρει από τις κοινοτικές διατάξεις πρόσβασης στην αγορά. Άλλωστε, η πρόταση υπεβλήθη εν συνεχεία της απόφασης του Δικαστηρίου των Ευρωπαϊκών Κοινοτήτων, της 22ας Μαΐου 1985, σχετικά με την υπόθεση 13/83 (προσφυγή επί παραλείψει του Ευρωπαϊκού Κοινοβουλίου κατά του Συμβουλίου).

Εξάλλου, η προσχώρηση της Αυστρίας στην Ευρωπαϊκή Ένωση κατέστησε αναγκαία τη θέσπιση εκ μέρους του Συμβουλίου κανόνων πρόσβασης στην αγορά των ποτάμιων μεταφορών, δεδομένου ότι οι διμερείς συμφωνίες, τις οποίες είχε συνάψει η Αυστρία με δύο κράτη μέλη της Ευρωπαϊκής Ένωσης σχετικά με τις εσωτερικές πλωτές μεταφορές αντιβαίνουν προς την αρχή της ελεύθερης παροχής των υπηρεσιών σ' αυτόν τον τομέα.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση που καθόρισε το Συμβούλιο περιλαμβάνει ορισμένες τροποποιήσεις της αρχικής πρόταση της Επιτροπής, οι οποίες εκτίθενται κατωτέρω:

Άρθρο 1

Διεγράφησαν οι όροι «για τα δρομολόγια που εκτελούνται», προκειμένου να ευθυγραμμισθεί το περιεχόμενο αυτού του άρθρου με τον τίτλο της πρότασης.

Άρθρο 2 τρίτη περίπτωση

Οι όροι «της εσωτερικής ναυσιπλοΐας» προσετέθησαν μετά τον όρο «πλοία», για να διευκρινισθεί ότι τα πλοία ποτάμιας και θαλάσσιας ναυσιπλοΐας εξαιρούνται από το πεδίο εφαρμογής του κανονισμού.

Στο ίδιο σημείο, και για λόγους διατύπωσης, οι όροι «καλύπτονται από» αντικαστάθηκαν από τον όρο «διαθέτουν».

Άρθρο 2 τέταρτη περίπτωση (νέο)

Η περίπτωση αυτή προστέθηκε διότι το Συμβούλιο έκρινε ότι είναι σκόπιμο να γίνει ρητός παραλληλισμός πρός τον κανονισμό (ΕΟΚ) αριθ. 3921/91 [κανονισμός «ενδομεταφορές» (cabotage)] προκειμένου να διασφαλισθεί ότι, στα πλαίσια του παρόντος κανονισμού, θα εφαρμόζονται οι ίδιοι μηχανισμοί.

Άρθρο 3

Διεγράφη το τμήμα της φράσης μετά τους όρους «Ευρωπαϊκής Κοινότητας», δεδομένου ότι το Συμβούλιο έκρινε ότι, η μνεία «των δικαιωμάτων που απορρέουν από τις διεθνείς υποχρεώσεις της Ευρωπαϊκής Κοινότητας» είναι αρκετά σαφής και, συνεπώς, δεν είναι αναγκαία η μνεία ομάδας τρίτης χώρας.

(1) Δεν έχει ακόμα δημοσιευθεί στην Επίσημη Εφημερίδα .

(2) ΕΕ αριθ. C 301 της 13. 11. 1995, σ. 19.